TÁJÉKOZTATÓ

**műemléki szakértői nyilvántartásba vételről**

**műemléki épületdiagnosztika szakterületen**

**A régészeti örökséggel és a műemléki értékkel kapcsolatos szakértői tevékenységről szóló 439/2013. (XI. 20.) Korm. rendelet (a továbbiakban: Korm. rendelet) határozza meg műemléki területen végzett szakértői tevékenységek tartalmát, a tevékenységet, a szakmagyakorlás feltételeit és a szankciókat. A szakértői tevékenység folytatására irányuló szándékot a miniszternek kell bejelenteni, a nyilvántartásba vételről igazolás állítható ki.**

**Épületdiagnosztika:**

Olyan roncsolásmentes vagy fizikai beavatkozással járó vizsgálat - különösen a faldiagnosztika, faanyagvédelmi vizsgálat -, amely a tartó- és egyéb épületszerkezetek műszaki állapotának elsősorban a nedvesség és sószennyezés, a biológiai károsodás, a szilárdság és anyagszerkezeti tulajdonságainak felderítésére, elemzésére és értékelésére szolgál**.**

**MŰEMLÉKI ÉPÜLETDIAGNOSZTIKA szakterületen szakértői tevékenységnek minősül:**

- a védett műemléki érték faldiagnosztikai vizsgálata,

- a védett műemléki érték állapotának általános műszaki felülvizsgálata,

- a védett műemléki érték faanyagvédelmi vizsgálata;

**Szakma gyakorlási jogosultság:**

A nyilvántartásba vétel feltétele, hogy a természetes személy az adott terület vagy szakterület vonatkozásában rendelkezzen a Korm. rendeletben meghatározott

- végzettséggel és szakképesítéssel, valamint

- a szakképzettséget igazoló okirat kiállítását követően szerzett szakmai gyakorlattal.

A szakértői tevékenységet folytatni szándékozó személynek (cég esetén a munkavállalónak vagy személyesen közreműködő tagnak) a szakmagyakorlási feltételeknek és a tevékenység ellátásához szükséges megszerzett tapasztalatot igazolnia kell, a rendeletben részletesen meghatározottak szerint. Gazdasági társaság, költségvetési szerv, egyéni vállalkozó, egyéni cég (a továbbiakban együtt: cég) akkor végezheti a szakértői tevékenységet, ha az adott tevékenységet személyesen ellátó munkavállalója vagy személyesen közreműködő tagja szerepel a szakértői nyilvántartásban, továbbá a cég rendelkezik az adott területen vagy szakterületen előírt feltételekkel.

**Számítási módszer:**

Műemléki épületdiagnosztika szakterületen a szakértői tevékenység végzéséhez a Korm. rendelet 1. melléklet 6. pontjában meghatározott számítási módszer alapján megszerzett 30 pont szakmai gyakorlat igazolása szükséges.

Műemléki területen műemléki épületdiagnosztika szakterületre vonatkozó számítási módszer a szakmai gyakorlat igazolására az alábbi táblázat tartalmazza:

|  |  |  |
| --- | --- | --- |
|  | Tevékenység | Pontszám |
| 1. | 1 db műemléki védelem alatt álló építmény épületdiagnosztikai - nedvesség- és sótartalom vizsgálati, anyagtani, statikai vagy faanyagvédelmi - szakvéleményének önálló elkészítése | 5 pont |
| 2. | 1 db műemléki védelem alatt álló építmény épületdiagnosztikai - nedvesség- és sótartalom vizsgálati, anyagtani, statikai vagy faanyagvédelmi - szakvéleményének munkatársként való elkészítése | 2 pont |
| 3. | tartószerkezet rekonstrukciós szakmérnöki képesítés | 5 pont |
| 4. | műemlékvédelmi szakmérnöki képesítés | 5 pont |
| 5. | tudományos fokozat megszerzése műemléki épületdiagnosztika tárgyú doktori értekezéssel | 5 pont |

**Nyilvántartásba vétel:**

A bejelentéshez csatolni kell a szakmai gyakorlat igazolását az alábbiak szerint:

- a szakmai tevékenység részletes leírását (a szakmai gyakorlat megszerzésének helye, ideje, a betöltött munka- vagy feladatkör, a végzett szakmai tevékenység),

- az alkalmazásban töltött idő munkáltatói igazolását,

- a pontszámítás alapját képező tevékenység igazolása: a Forster Gyula Nemzeti Örökségvédelmi és Vagyongazdálkodási Központ vagy jogelőd intézményei, a Magyar Nemzeti Múzeum, a Lechner Lajos Tudásközpont, vagy a miniszter, illetve az építésügyi, illetve az örökségvédelmi hatóság számára benyújtott dokumentáció megnevezésével és leltári számával, iktatószámával vagy egyéb iratazonosító számával. Ezen esetekben a dokumentációk közül nem vehető figyelembe az, amelyről megállapítható, hogy a tartalma nem felel meg a kulturális örökség védelmével kapcsolatos szabályokról szóló 68/2018. (IV. 9.) Korm. rendeletben foglalt követelményeknek, vagy amelyhez kapcsolódó tevékenységet az építésügyi, illetve az örökségvédelmi hatóság az ilyen követelményeknek meg nem felelő dokumentáció miatt nem engedélyezett.

Frissítve: 2023. január